Nuori, nyt on elämäsi tilaisuus: EU jakaa ilmaisia interrail-passeja 18-vuotiaille – Ensimmäiset pääsevät matkaan jo tänä kesänä

Euroopan unioni väläytti jo pari vuotta sitten ajatusta ilmaisten interrail-passien jakamisesta 18-vuotiaille. Nyt idea on vihdoin toteutumassa. Euroopan komissio on myöntänyt 12 miljoonaa euroa kokeiluun, jossa tarjotaan ilmainen interrail-passi 20 000–30 000:lle tänä vuonna 18 vuotta täyttävälle nuorelle. Ensimmäiset pääsevät matkaan jo tänä kesänä. Asiasta kertoo esimerkiksi Euronews-verkkojulkaisu . Ilmaisilla interrail-passeilla EU haluaa kannustaa nuoria tutustumaan Eurooppaan ja vieraisiin kulttuureihin. Yli 500 euron arvoisella kortilla voi matkustaa 30:ssä Euroopan maassa. –Koulutus ei ole vain sitä, mitä oppii luokassa, vaan myös sitä, mitä löydämme kulttuureista ja perinteistä toisilta eurooppalaisilta, sanoo koulutus-, kulttuuri-, nuoriso- ja urheiluasioista vastaava komissaari Tibor Navracsics komission tiedotteessa . Ilmaisen passin voivat saada kaikki Euroopan unionin jäsenmaiden kansalaiset. Interrail-kortin lahjoittaminen kaikille 18 vuotta täyttäville EU:n kansalaisille maksaisi arvion mukaan yli miljardi euroa.